অনিরুদ্ধ রায়চৌধুরী
বিভিন্ন মাধ্যমে কাজ করতে ভালবাসেন অনিরুদ্ধ। তাই বড় পরদায় ছবি তৈরির পাশাপাশি বানিয়েছেন শর্ট ফিল্ম ‘দেবী’, যা বহুল প্রশংসিত। অনিরুদ্ধের বয়ান, ‘‘আমাদের কাছে এমন অনেক গল্প থাকে, যেগুলো বড় ছবিতে ফুটিয়ে তোলা যায় না। কিন্তু গল্পগুলো বলার ইচ্ছেটা থেকে যায়। ডিজিটাল মাধ্যমে সহজে অনেকের কাছে পৌঁছে যাওয়া যায়। অন্য রকম আইডিয়া নিয়ে পরীক্ষা-নিরীক্ষা করা যায়। এখন স্পনসরেরাও এগিয়ে আসছেন। প্রোডিউসার পাওয়া যাচ্ছে। ক’টা হল পাব, তা নিয়ে মাথা ঘামাতে হচ্ছে না। একটু যদি প্রচার করা যায়, তা হলে প্রচুর মানুষ ছবিটার কথা জেনেও যাচ্ছেন। অনলাইন মাধ্যমে কেউ চাইলে বার বার দেখতে পারেন ছবিটা। আমি শর্ট ফিল্ম বানিয়েছিলাম এ সব কারণেই।’’ তবে বড় পরদায় যাঁরা ছবি বানান, তাঁরা শর্ট ফিল্ম বানাতে সেভাবে কেন এগিয়ে আসছেন না, তার নির্দিষ্ট কোনও কারণ জানা নেই তাঁর। ‘‘কে কীভাবে ছবি বানাতে চান, তার উপরেও নির্ভর করে এটা। মুম্বইয়ে প্রচুর পরিচালকের মধ্যে ছোট গল্প বলার ইচ্ছেটা দেখা যায়। ভবিষ্যতে এখানেও নিশ্চয়ই দেখা যাবে। শুধু শর্ট ফিল্ম নয়, ওয়েব সিরিজও তৈরি হওয়া উচিত,’’ বললেন অনিরুদ্ধ। আগামী শর্ট ফিল্ম বানানো নিয়ে ভাবনাচিন্তাও শুরু করে দিয়েছেন। জানালেন, জুলাই মাস নাগাদ শ্যুটিং শুরু করবেন।

তন্নিষ্ঠা সরকার
স্বল্পদৈর্ঘ্যের ছবির সফল পরিচালক তন্নিষ্ঠা। তাঁর ছবি ‘ফেকবুক’ এবং ‘মাফিনামা’ পুরস্কারের পাশাপাশি দর্শকের তারিফও কুড়িয়েছে। টলিউডে বড় পরদার পরিচালকদের সেভাবে শর্ট ফিল্ম না বানানোর কারণ খুঁজলেন, ‘‘আমার মনে হয়, দু’টো ফিল্ম সার্কলের মানসিকতায় তফাত রয়েছে। টলিউডের পরিচালকেরা হয়তো একটা নিরাপত্তাহীনতায় ভোগেন। ভাবেন, শর্ট ফিল্ম বানালে সকলে মনে করবে বড় ছবির বাজারে আর তাঁদের তেমন চাহিদা নেই!’’ তাঁর মতে, বলিউডের পরিচালকদের সেই নিরাপত্তাহীনতা নেই। বললেন, ‘‘কলকাতায় আসলে গোটা ব্যাপারটাকে একটা মইয়ের মতো দেখা হয়। বিজ্ঞাপন, শর্ট ফিল্ম, তথ্যচিত্র, টেলিফিল্ম, ধারাবাহিক এবং ফিচার ছবি। ফলে বড় পরদার ছবি বানানোর পর শর্ট ফিল্ম বানালে সেটা মই বেয়ে নেমে আসার মতো হবে। মুম্বইয়ে এই হায়ারার্কিটা ঝাপসা।’’ ডিজিটাল মাধ্যমের প্রভাব যে কতটা, সে কথাও তুললেন তন্নিষ্ঠা। ‘‘আমি তো এ দেশে থাকি না। মেনস্ট্রিম মুভি বাদ দিলে এ দেশের যা কিছু কনটেন্ট দেখি, পুরোটাই ইউটিউবে। চ্যানেলের জন্য যে ছবিগুলো তৈরি হয়, সেগুলো চাইলেও দেখতে পাব না। কিন্তু ওয়েব সিরিজ বা শর্ট ফিল্ম দেখতে পাব। অনলাইন মাধ্যমের রিচটা গ্লোবাল। তা ছাড়া যতবার খুশি, ততবার শর্ট ফিল্ম বা ওয়েব সিরিজ দেখা যায়। টলিউডের পরিচালকেরা এখনও এই মাধ্যমের গুরুত্বটা সেভাবে ধরতে পারেননি মনে হয়।’’

প্রদীপ্ত ভট্টাচার্য
পরিচালক প্রদীপ্ত ভট্টাচার্যের কথায়, ‘‘শর্ট ফিল্মের চাহিদা এখানে কম। অতএব প্রোডিউসারও কম। বড় ফিল্মমেকারদের পক্ষে ঠিকঠাক বাজেট না পেলে কাজ করা মুশকিল। দ্বিতীয়, শর্ট ফিল্মের চেয়ে বড় পরদায় ছবি বানানোর ইচ্ছেটা এখানে বেশি। কারণ তাতে যশ এবং অর্থ আসে।’’ ‘দেবী’ কিংবা ‘অহল্যা’ তো মানুষ দেখেছিলেন? প্রদীপ্ত বললেন, ‘‘সে সব ছবির পিছনে টাকা ঢেলেছিল কোনও না কোনও ব্র্যান্ড। এক হিসেবে ওগুলোকে প্রোমোশনাল ছবিও বলা চলে। ভালভাবে বিপণনের ফলে ছবিগুলোর কথা প্রচুর মানুষ জানতে পেরেছিলেন, যেটা অন্যান্য শর্ট ফিল্মের ক্ষেত্রে হয় না।’’ পরিচালকের মতে, শর্ট ফিল্মের চাহিদা শহুরে দর্শকের মধ্যেই সীমাবদ্ধ। তাছাড়া ভাল ছবি বানাতে না পারলে চাহিদা তৈরি হওয়াটাও মুশকিল। ‘‘বড় ছবির ক্ষেত্রে হয়তো অনেক কিছু নিয়ে নেন মানুষ। কিন্তু এখানে তো ভাল না লাগলে জাস্ট একটা ক্লিক করে বন্ধ করে দেওয়া যায়! ভাল ছবি বানাতে হবে অতএব। তার জন্য একটু বাজেটও দরকার,’’ বক্তব্য তাঁর। জানালেন, পরিচালকের নিজেরও স্বল্প পরিসরে গল্প বলার ইচ্ছে থাকাটা জরুরি। ‘‘তবে অনলাইনই তো ভবিষ্যতের সবচেয়ে জরুরি মাধ্যম! ফলে তিন-চার বছরের মধ্যে নিশ্চয়ই দর্শক এবং পরিচালক, দু’পক্ষেই শর্ট ফিল্ম-ওয়েব সিরিজ ইত্যাদির চাহিদা তৈরি হবে,’’ আশা প্রদীপ্তের।

ইন্দ্রাশিস আচার্য
ইন্দ্রাশিসের শুরুটা স্বল্পদৈর্ঘ্যের ছবি দিয়েই। সদ্য শেষ করেছেন নিজের প্রথম পূর্ণদৈর্ঘ্যের ছবি ‘বিলু রাক্ষস’এর কাজ। জানালেন, শর্ট ফিল্মের বিষয়টা মুম্বইয়ে অনেক বেশি পেশাদারিত্বের সঙ্গে সামলানো হয়, ‘‘যেমন ধরুন, একটি সংস্থা রয়েছে ‘পকেট ফিল্মস’ নামে। এনডিটিভি প্রাইম’এ একটা অনুষ্ঠান করে তারা। নাগেশ কুকুনুর প্রেজেন্ট করেন। আমার একটি স্বল্পদৈর্ঘ্যের ছবি দেখানো হয়েছিল সেই অনুষ্ঠানে। ওখানে এখন বিজনেস রেভিনিউয়ের এ রকম বিভিন্ন দিক খুলে গিয়েছে।’’ ইন্দ্রাশিসের মতে, এই বিজনেস রেভিনিউয়ের ব্যাপারটা রীতিমতো গুরুত্বপূর্ণ। বললেন, ‘‘প্রথমত বড় পরিচালকেরা নিজেদের ছবির কাজ নিয়েই ব্যস্ত থাকেন। আর শর্ট ফিল্ম বানিয়ে তাঁদের লাভই বা কী? একটা ভাল শর্ট ফিল্ম বানাতেও তো এক-দেড় লাখ টাকা খরচ হয়। নিজের টাকা দিয়েও যদি কেউ বানান, গিল্ডের বিভিন্ন নিয়মের উৎপাত সহ্য করতে হবে। বড় পরদার পরিচালকেরা যে শর্ট ফিল্ম বানাতে চান না, তার এটাও একটা কারণ হয়তো! তা ছাড়া হিন্দি ছবির দর্শক অনেক বেশি। বাংলায় দর্শকের সংখ্যা তত নয়।’’

সুদেষ্ণা রায়
বড় পরদার পাশাপাশি ছোট পরদার জন্যও সমানতালে ছবি বানান অভিজিৎ গুহ-সুদেষ্ণা রায়ের জুটি। তাঁদের ‘একলা চলো’ কিংবা ‘মায়ের বিয়ে’ ছোট পরদাতেই মুক্তি পেয়েছে। এবং প্রচুর দর্শকের কাছে পৌঁছেছে। সুদেষ্ণা বললেন, ‘‘ইউটিউবের জন্য শর্ট ফিল্ম এখনও বানাইনি। তেমন ছবি বানাতে গেলে স্পনসর দরকার। কারণ, রিটার্ন কেমন আসবে, সে ব্যাপারে তো স্পষ্ট ধারণা নেই!’’ তবে শর্ট ফিল্ম বানাতে চান তাঁরা। ‘‘অনলাইন মাধ্যমটা যে কতটা গুরুত্বপূর্ণ, সেটা সকলেই জানি। আমাদের ‘তিন ইয়ারি কথা’ তৈরি হয়েছিল ২০০৬ সালে। তখন থেকে ২০১২ পর্যন্ত তো ছবিটা ইউটিউবেই ছিল! শর্ট ফিল্ম নিয়েও আমরা ভাবনাচিন্তা করছি। হল’এ তো সেভাবে আসছেন না মানুষ। কিন্তু শর্ট ফিল্ম চাইলে মোবাইলেও দেখে নেওয়া যায়। তবে ৩০ মিনিটের একটা ছবি বানালেও তো কম করে তিন-চার লাখ টাকা লাগবে! সেই টাকাটা জোগাড় করে তবে ছবি বানাতে হবে,’’ 
বয়ান পরিচালকের।